Pedro Almodóvar
Store norske leksikon,Kunst og estetikk,Film, TV og teater,Film og TV,Europeisk film og TV,Europeiske filmskapere
Pedro Almodóvar er en spansk manusforfatter og filmregissør. Han er spansk films mest sentrale og omtalte filmskaper siden 1980-tallet, kjent for sine gjentatte samarbeid med skuespillere som Antonio Banderas og Penélope Cruz.
Som ung skrev han i undergrunnsblader, og var medlem av teatergruppen Los Goliardos. Etter en rekke kortfilmer på 1970-tallet debuterte han som spillefilmregissør i 1980, og fikk snart oppmerksomhet for sine respektløse satirer, gjerne med kvinner i sentrum for handlingen. Matador (Kjærlighetens matadorer, 1986) ble en kinosuksess i hjemlandet, og med Mujeres al borde de un ataque de nervios (Kvinner på randen av nervøst sammenbrudd, 1988), en velspilt farse om en forsmådd kvinne (spilt av Carmen Maura) og hennes støttespillere, kom det store internasjonale gjennombruddet.Almodóvar fikk fornyet oppmerksomhet med de burleske Atamé (Bind meg! Elsk meg!, 1990) og Tacones lejanos (Høye hæler, 1991). Todo sobre mi madre (Alt om min mor, 1999), med elementer av klassisk hollywoodsk melodrama, vant Oscar-prisen for beste fremmedspråklige film og to gjeve priser under filmfestivalen i Cannes.Med sine moderne problemstillinger og varierte virkemidler fikk også Hable con ella (Snakk til henne, 2002) og Volver (Å vende tilbake, 2006) vid distribusjon. For Hable con ella ble Almodóvar en Oscar for beste originalmanus. Han ble deretter nominert til Gullpalmen i Cannes for dramaet Los abrazos rotos (Brutte omfavnelser, 2009) og fikk oppmerksomhet for den stiliserte og kjølige thrilleren La piel que habito (Under huden, 2011) før han returnerte til sin forkjærlighet for smått nevrotiske og komplekse kvinneskikkelser med Julieta (2016), basert på flere noveller av Alice Munro.For Dolor y gloria (Smerte og ære, 2019) ble han Oscar-nominert for beste utenlandske film. Tidligere hadde han fått nominasjoner for Hable con ella (beste regi) og Mujeres al borde de un ataque de nervios (beste fremmedspråklige film).Almodóvar er en fargerik moderne melodramatiker som står i et krysningspunkt mellom spansk anarki og kommersiell film, mellom europeisk tradisjon og Hollywood. Les mer i Store norske leksikon Film i Spania Litteratur Allinson, Mark: A Spanish Labyrinth : The films of Pedro Almodóvar, 2001, isbn 1-86064-507-0 Almodóvar, Pedro: Almodóvar on Almodóvar, ed. by F. Strauss, 1996, isbn 0-571-17544-9 Myklebust, Tore: Pedro Almodóvar : En filmografi og bibliografi, 1997 (hovedoppgave) Smith, Paul Julian : Desire unlimited : The cinema of P.A., 1994, isbn 0-86091-662-6 Vernon, Kathleen M. & Barbara Morris, red.: Post-Franco, postmodern : The films of Pedro Almodóvar, 1995, isbn 0-313-29245-0